**Jacob Barnabas Chacko Aerath** (opprinnelig **Chacko Aerath**; født 7. desember 1960 i Karakulam i Kerala i India, død 26. august 2021 i New Delhi) var en indisk prelat og syro-malankara katolsk biskop av Gurgaon.

Liv og virke
------------

### Bakgrunn

Aerath gikk først på skole i Ranni og senere ved Mar Ivanios College i Trivandrum. Han ble medlem av Order of the Imitation of Christ i 1975 og avla sine første ordensløfter i 1979 etter å ha fullført novisiat i Thapovanam Bethany Monastery i Aluva. Dette ble fulgt av forberedende teologiske studier ved det pavelige seminar i Pune. Aerath studerte deretter filosofi og katolsk teologi ved Jnana Deepa Vidhyapeeth (JDV) i Pune. Han avla sine evige løfter 15. mai 1985.

### Prest

Han mottok prestevielsens sakrament 2. oktober 1986 i klosteret Mount Bethany i Mylapra fra den syro-malankarsk-katolske erkebiskop av Trivandrum, Benedict Varghese Gregorios Thangalathil.

Aerath virket først som prokurator for Order of the Imitation of Christ og som prorektor for pre-novitiatet før han ble sendt til Roma for videre studier. Der avsluttet han ved Det pavelige akademi Alfonsiana i 1995 med det moralteologiske doktorarbeidet *The Ethical Meaning of the Malankara Liturgy of Marriage. A Study on the Relationship Between Liturgy and Ethos*.

Da han kom tilbake til hjemlandet, ble Aerath superior for Bethany Ashram og rektor for Order of the Discipline of Christs presteseminar i Pune. Han var også professor og dekan ved Instituttet for pastoral- og moralteologi ved Jnana Deepa Vidhyapeeth i Pune. Aerath underviste også som gjesteprofessor ved Malankara Major Seminary.[]

Fra 2000 var han provinsial for Bethany Navajyothy-provinsen i sitt ordenssamfunn i to perioder. Aerath arbeidet deretter som novisemester i Aluva.

### Biskop

Pave Benedikt XVI utnevnte ham den 7. februar 2007 til apostolisk visitator for syro-malankarsk-katolske troende utenfor deres tradisjonelle områder, og til titulærbiskop av Bapara. Stor-erkebiskopen av Trivandrum, Baselios Cleemis Thottunkal, konsekrerte ham til biskop den 10. mars samme år i Mariakatedralen i Thiruvananthapuram. Medkonsekratorer var Yoohanon Chrysostom Kalloor, biskop av Marthandom, og Geevarghese Divannasios Ottathengil, biskop av Battery. I anledning av ordinasjon tok Aerath navnet Jacob Mar Barnabas og valgte mottoet *Vachanasya Sakshi Bhava* («Vær et Ordets vitne»). Innsettelsen fant sted i New Delhi 22. mars 2007.

Den 26. mars 2015 utnevnte pave Frans ham til første biskop av eparkiet (bispedømmet) Gurgaon, som ble opprettet samme dato. Innsettelsen fant sted 1. mai samme år. Etter utbruddet av covid-19-pandemien i India i mars 2020, aksjonerte Aerath spesielt for fattige og hjemløse i sitt område og organiserte distribusjon av mat og hygieneartikler.

Aerath døde på Fortis Hospital i New Delhi i august 2021 som følge av covid-19.

I tillegg til sitt morsmål malayalam behersket biskop Aerath engelsk, tysk, italiensk og hindi.

Episkopalgenealogi
------------------

Hans episkopalgenealogi er:

* Erkebiskop Ivanios Givergis Thomas Panikervitis (Panickerveetil) (1882-1983) \*1925
* Erkebiskop Benedict Varghese Gregorios Thangalathil, O.I.C. (1916-1994) \*1953
* Erkebiskop Cyril Baselios Malancharuvil, O.I.C. (1935-2007) \*1978
* Kardinal stor-erkebiskop Baselios Cleemis (Isaac) Thottunkal (1959- ) \*2001
* Biskop *Jacob Barnabas Chacko Aerath* (1960-2021) \*2007

Referanser
----------

1. ↑   katolsk hierarki ID aerath[Hentet fra Wikidata]
2. 1 2 3  Bijay Kumar Minj: *Church mourns death of New Delhi’s Syro-Malankara bishop*, ucanews.com, 2021-08-27, lest 2021-08-27
3. 1 2 3  *His Excellency Most Rev. Bisbop Jacob Mar Barnabas*, Eparkiet Gurgaon, 2021-08-27
4. 1 2 3 4  *Erezione dell’Eparchia di St. John Chrysostom of Gurgaon dei Siro-Malankaresi (India) e nomina del primo Vescovo Eparchiale*, Bollettino, 2015-03-26, lest 2021-08-27
5. ↑  *Nomina del Visitatore Apostolico per i fedeli Siro-Malankaresi dell’India, fuori dal „territorium proprium"*, Bollettino, 2021-08-27
6. ↑  *Another Catholic bishop in India succumbs to COVID-19 – Bishop Jacob Barnabas Chacko Aerath died of post-COVID-19 complications on August 26*, www.licas.news, 2021-08-27
7. ↑  *aerath*, lest 25. september 2021

|  |  |
| --- | --- |
| Oppslagsverk/autoritetsdata | Catholic-Hierarchy **·** VIAF **·** LCCN
 |